TUFกำไรทะลุเป้าปีนี้ขอโตอีก20%
&#8220;TUF&#8221; ลั่นยอดขายกำไรปี 2554 พุ่งแรงเกินคาด ดันรายได้แตะ 3,000 ล้านเหรียญก่อนเป้าหมาย 1 ปี ปีนี้ขอโต 20%
22 ก.พ. 2555

“TUF” ลั่นยอดขายกำไรปี 2554 พุ่งแรงเกินคาด ดันรายได้แตะ 3,000 ล้านเหรียญก่อนเป้าหมาย 1 ปี ปีนี้ขอโต 20% 
นายธีรพงศ์ จันศิริ ประธานกรรมการบริหาร บริษัท ไทยยูเนี่ยน โฟรเซ่น โปรดักส์ (TUF) เปิดเผยผลการดำเนินงานประจำปี 2554 ว่า บริษัทมีกำไรสุทธิ 5,075 ล้านบาท กำไรต่อหุ้น 5.30 บาท เพิ่มขึ้น 77% จากปี 2553 มีกำไรสุทธิ 2,874 ล้านบาท โดยไตรมาส 4 มีกำไรสุทธิ 1,523 ล้านบาท พุ่งขึ้น 332% จากงวดปีก่อนที่ทำได้ 352 ล้านบาท
กำไรสุทธิที่ดีขึ้นมากในปี 2554 มาจากความสามารถในการดำเนินธุรกิจที่ดี และรักษาการทำกำไรขั้นต้น (มาร์จิน) ได้เป็นอย่างดี ทำให้มาร์จินเป็น 16.6% จาก 13.3% ในปีก่อน และบริษัทย่อยในต่างประเทศเติบโตตามเป้าที่ตั้งไว้ กำไรที่เพิ่มขึ้นทำให้สัดส่วนหนี้สินต่อทุนลดลงอย่างรวดเร็วมาอยู่ที่ 1.47 เท่าจาก 1.61 เท่าในปีก่อน คาดว่าจะกลับมาปกติที่ 1 ต่อ1เท่าในปี 2556 
ทั้งนี้ ปี 2554 บริษัทมีรายได้จากการขายในรูปของเงินเหรียญสหรัฐเท่ากับ 3,232 ล้านเหรียญสหรัฐ โตขึ้น 43% และในรูปของเงินบาท 9.86 หมื่นล้านบาท เพิ่มขึ้น 38% 
“ปี 2554 เราที่ดีมากๆ ส่งผลให้มีรายได้แตะ 3,000 ล้านเหรียญสหรัฐ ก่อนเป้าหมายที่วางไว้ 1 ปี จากเดิมคาดว่าจะทำให้ได้ภายใน 4 ปี คือในปี 2555 แต่เราทำได้ในเวลาเพียง 3 ปี” 
นายธีรพงศ์ กล่าวว่า แผนงานในปี 2555 บริษัทยังคงตั้งเป้าเติบโต 20% ของทั้งยอดขายและกำไร โดยสินค้าหลักสำคัญกับการมุ่งขยายตลาดใหม่ในยุโรป 
ด้านคณะกรรมการบริษัท มีมติให้จ่ายเงินปันผลอีกหุ้นละ 0.65 บาท ระหว่างกาลจ่ายแล้ว 0.91 บาท ทำให้ทั้งปีจ่ายเงินปันผล 1.56 บาทต่อหุ้น